b'\n_START_ARTICLE_\nGustav Freytag\n_START_SECTION_\n\xc5\xbdivljenje\n_START_PARAGRAPH_\nSlavni pisatelj Gustav Freytag je bil rojen kot sin Gottloba Ferdinanda Freytaga, zdravnika in \xc5\xbeupana mesta Kreuzburg, in Henriete, rojene Zebe. Od 1829 je obiskoval gimnazijo v \xc3\x96lsu v \xc5\xa0leziji, kjer je stanoval pri stricu Karlu Freytagu, in nato \xc5\xa1tudiral do leta 1835 filologijo, kulturno zgodovino in anti\xc4\x8dno umetnost na \xc5\xa1lezijski univerzi K\xc3\xb6nigliche Friedrich-Wilhelms Universit\xc3\xa4t v dana\xc5\xa1njem Wroclawu (takrat Breslau). Od 1836 do 1837 je \xc5\xa1tudiral na berlinski univerzi. V tem \xc4\x8dasu se je prvi\xc4\x8d preizkusil kot dramatik z deloma "Der Hussit" leta 1837 in "Die S\xc3\xbchne der Falkensteiner" leta 1838, ki pa nista bili nikoli objavljeni._NEWLINE_V \xc4\x8dasu svojega \xc5\xa1tudija je spoznal Hoffmanna von Fallerslebna, univerzitetnega profesorja in pomembnega pisatelja, s katerim je razvil tesno prijateljstvo. Leta 1838 je doktoriral z disertacijo z naslovom \xe2\x80\x9eDe initiis scenicae poesis apud Germanos\xe2\x80\x9c in od leta 1839 do 1847 delal na univerzi v Wroclawu kot privatni docent. Tesen stik je imel predvsem s svojima kolegoma Hoffmann von Fallerslebnom in Augustom Geyderjem, s katerima je skupaj zbiral ljudske pesmi, ki so navdahnile brata Grimm._NEWLINE_Leta 1847 se je preselil v Dresden, naslednje leto v Leipzig in nato od leta 1851 \xc5\xbeivel v Sieblebnu pri Gothi. Leta 1867 je Freytg postal poslanec v nem\xc5\xa1kem Reichstagu v Berlinu. Tri leta pozneje je Freytag v vojni proti Franciji spremljal svojega prijatelja, pruskega kronskega princa, kot vojni poro\xc4\x8devalec na fronti._NEWLINE_Leta 1881 je kupil \xc5\xa1e eno hi\xc5\xa1o v Wiesbadnu, glavnem mestu zvezne de\xc5\xbeele Hessen, kjer je 14 let pozneje tudi umrl. Njegovo telo je bilo prepeljano nazaj v Siebleben.\n_START_SECTION_\nDru\xc5\xbeina\n_START_PARAGRAPH_\nV svojem \xc5\xbeivljenju kar trikrat poro\xc4\x8deni Freytag se je leta 1847 v Dresdnu prvi\xc4\x8d o\xc5\xbeenil z nekaj let starej\xc5\xa1o grofico Emilio von Dyhrn, ki jo je spoznal \xc5\xbee nekaj let prej v \xc4\x8dasu svojega obiska na njenem dvorcu v Doljni \xc5\xa0leziji. Grofica Emilia Dyhrn je bila bogata lo\xc4\x8denka iz \xc5\xa0lezije, ki je s Freytagom \xc5\xbee pred poroko negovala globoko prijateljstvo in ki je imela v vseh tridesetih letih, kolikor sta se poznala, izjemen vpliv nanj in na njegovo umetni\xc5\xa1ko ustvarjanje. Emilia in Gustav nista imela svojih otrok, le Emilijinega sina iz njenega prvega zakona, grofa Arthurja Dyhrna, ki je bil deset let mlaj\xc5\xa1i od Freytaga. Zakon med mladim Freytagom in njegovo zelo razgledano in uglajeno \xc5\xbeeno Emilio je bil sre\xc4\x8den in poln vzajemne ljubezni. Oktobra 1875 je grofica Dyhrn v njuni vili pri mestu Gotha umrla po dolgoletni bolezni. Freytag je ob njeni smrti svojemu zvestemu prijatelju in zalo\xc5\xbeniku Salomonu Hirzelu iz \xc5\xa0vice v pismu zapisal:_NEWLINE__NEWLINE_"Dragi prijatelj. Moja \xc5\xbeena je v\xc4\x8deraj opoldne vzela slovo. Njen konec je bil blag in brez bole\xc4\x8din. To je rokopis, ki Vam ga po\xc5\xa1iljam. Roman, ki ga pi\xc5\xa1em \xc5\xbee od \xc4\x8dasa moje mladosti, je kon\xc4\x8dan in zdaj utrujeno polagam pero na stran ..."_NEWLINE_Tik pred smrtjo svoje \xc5\xbeene Emilie je Gustav Freytag pri\xc4\x8del romanco z njuno slu\xc5\xbekinjo Marie Dietrich iz Birkenfelda na Bavarskem, ki je bila od njega mlaj\xc5\xa1a kar 30 let. Marie je o\xc4\x8ditno zanosila \xc5\xbee mesec dni po smrti grofice, saj je avgusta leta 1876 Freytagu \xc5\xbee rodila njegovega prvorojenca Gustava Willibalda. Naslednje leto, ko je umrl zalo\xc5\xbenik Salomon Hirzel, je Freytag dobil \xc5\xa1e enega sina, Waldemarja. Oba otroka sta bila nezakonska, a se je s poroko med Freytagom in Dietrichovo leta 1879 to spremenilo. Njegova poroka je odmevala po \xc4\x8dasopisih v celi Evropi. Marie je iz navadne slu\xc5\xbekinje postala gospa Freytag, \xc5\xbeena slavnega pisatelja._NEWLINE_Leta 1884 je sre\xc4\x8den zakon prekinila smrt Freytagovega drugorojenca Waldemarja za davico, star je bil \xc5\xa1ele 7 let. Marie je sinova smrt tako pretresla, da je do\xc5\xbeivela ve\xc4\x8d \xc5\xbeiv\xc4\x8dnih zlomov in bila \xc5\xa1e istega leta internirana v psihiatri\xc4\x8dno bolni\xc5\xa1nico, kjer je ostala \xc5\xa1e nekaj let in si od tega ni nikoli opomogla._NEWLINE_Kmalu zatem je Gustav spoznal Anno Strakosch iz Dunaja, ki je bila od njega mlaj\xc5\xa1a 36 let. Bila je poro\xc4\x8dena z uglednim dunajskim igralcem in profesorjem Alexandrom Strakoschem (1845-1909), a je s Freytagom vseeno razvila intenzivno prijateljstvo, ki se je kmalu spremenilo v ljubezensko razmerje._NEWLINE_Septembra 1890 se je Freytag tudi uradno lo\xc4\x8dil od svoje \xc5\xbeene Marie in isto je dva meseca za njim storila Anna, ki je imela iz svojega prvega zakona \xc5\xbee 5 otrok in najmlaj\xc5\xa1e je Freytag celo posvojil. Leta 1891 sta se Freytag (star 75 let) in Anna (stara 39 let) poro\xc4\x8dila in od\xc5\xa1la na poro\xc4\x8dno potovanje v Nico v Ju\xc5\xbeno Francijo in Severno Italijo. Anna je bila \xc5\xbdidinja in Freytag, sicer pred tem antisemitsko nastrojen pisatelj, se je v tem \xc4\x8dasu presenetljivo pridru\xc5\xbeil zdru\xc5\xbeenju za odpravo antisemitizma, kot je to storila tudi njegova prijateljica baronica Marie von Ebner-Eschenbach s svojim mo\xc5\xbeem na Dunaju. Tudi svoje posvojene otroke je \xc5\xa1e naprej vzgajal kot \xc5\xbdide in jim dovolil obiskovati \xc5\xbeidovske \xc5\xa1ole._NEWLINE_Leta 1895 je Gustav Freytag umrl kot umetnik, ki je \xc5\xbee v \xc4\x8dasu svojega \xc5\xbeivljenja dosegel svetovno prepoznavnost. Leto pozneje je umrla njegova nekdanja \xc5\xbeena Marie Dietrich, vdova Anna pa je preminila \xc5\xa1ele leta 1911 in je skupaj s Freytagom pokopana v Sieblebnu.\n_START_SECTION_\nRazno\n_START_PARAGRAPH_\nPo Freytagu je dandanes med drugim poimenovana \xc5\xa1ola Gustav-Freytag-Schule v Berlin, gimnazija Gustav Freytag Gymnasium v mestu Gotha ter ulice v mestih Berlin, Leipzig, Dunaj, Bielefeld, Erfurt, Chemnitz, Teltow, Frankfurt, Wiesbaden, Hamburg, Recklinghausen, Leverkusen, M\xc3\xbcnster, Marburg, M\xc3\xbcnchen, Duisburg, Aachen, Bremen, Coburg, G\xc3\xb6ttingen itd.'